PELANCARAN MALAYSIA SAVE FOOD (MySaveFood) RAMADAN 2024 PERINGKAT KEBANGSAAN DAN TINJAUAN BAZAR RAMADAN RAHMAH DI WILAYAH PERSEKUTUAN KUALA LUMPUR KUALA LUMPUR, 18 MAC 2024 -Yang Berhormat Senator Puan Hajah Fuziah Binti Salleh, Timbalan Menteri Perdagangan Dalam Negeri dan Kos Sara Hidup telah melancarkan Malaysia Save Food (MySaveFood) Ramadan 2024 Peringkat Kebangsaan semasa meninjau Bazar Ramadan RAHMAH di Tapak Bazar Ramadan Jalan Raja Alang, Kampong Bharu, Kuala Lumpur. Projek MySaveFood ini adalah lanjutan dari tahun 2023 bersama penglibatan peniaga di bazar Ramadan dengan kerjasama Gerakan Pengguna Siswa (GPS) serta Pertubuhan Pemuda GEMA Malaysia. Penglibatan golongan muda melalui Gerakan Pengguna Siswa dalam menjayakan projek ini, pastinya mampu membawa gelombang kefahaman terhadap perkongsian rezeki melalui sistem pengurusan yang lebih baik. Objektif program ini bertujuan membudayakan satu sistem pengurusan lebihan makanan yang efektif di bazar Ramadan yang mudah direplikasi dalam usaha mengurangkan pembaziran makanan sepanjang bulan yang mulia ini. Inisiatif ini turut menyumbang kepada Matlamat Pembangunan Mampan (SDG) iaitu mengurangkan separuh daripada jumlah pembaziran makanan menjelang 2030 dan mewujudkan Zero Hunger. Usaha-usaha penjimatan atau mengelakan pembaziran makanan dan pengurusan lebihan makanan ini juga selari dengan naratif Ihsan dalam kerangka besar Malaysia MADANI.
Makanan dan minuman (yang tidak terjual oleh peniaga bazar Ramadan) akan dikumpulkan oleh sukarelawan GPS dan Pertubuhan Pemuda GEMA Malaysia untuk disalurkan dan diagihkan kepada pelajar IPT yang terbabit. Secara keseluruhannya seramai 2,700 sukarelawan termasuk dari GPS menjadi penggerak kepada projek ini di seluruh negara. Pada tahun ini sejumlah 75 bazar di 11 negeri dan satu Wilayah Persekutuan akan terlibat dalam projek ini. Gerakan Pengguna Siswa yang terlibat adalah dari 35 universiti di mana 19 adalah dari Universiti Awam dan 16 dari Universiti/Kolej Swasta. Secara purata setiap hari sebanyak 8,159 tan sisa pepejal dilupuskan di 29 tapak pelupusan pada Ramadan 2023 dan daripada jumlah itu 35.45 peratus atau 2,892 tan merupakan sisa makanan. (sumber laman rasmi : Majlis Keselamatan Negara 18 Mac 2024). Melihatkan kepada perkara ini, maka KPDN menyeru untuk para peniaga di bazar-bazar Ramadan serta semua masyarakat untuk bersama-sama dalam projek MySafeFood sebagai satu usaha membendung pembaziran dan menyalurkannya kepada mereka yang memerlukan. Pada tahun 2023, melalui projek MySaveFood, sebanyak 25 tan makanan dengan anggaran bernilai RM 281,429.01 telah berjaya diselamatkan. Usaha ini diteruskan dan dijangkakan pengumpulan dan agihan semula lebihan makanan pada Ramadan tahun ini dapat digandakan. Sehingga kini sebanyak 32 bazar Ramadan (4 Bazar Ramadan RAHMAH) terlibat dalam projek ini. Majlis Bandaraya Shah Alam (MBSA) yang menjalankan projek MySaveFood melaporkan, sebanyak 429.8kg makanan dapat dilumpulkan dari tiga (3) bazar Ramadan Di Stadium Shah Alam Seksyen 13, Seksyen 17 dan Seksyen 19 yang kemudiannya diagihkan semula pada hari pertama bulan Ramadan tahun ini. Manakala di Kampong Bharu, sebanyak 426.4 kg makanan telah berjaya diselamatkan pada 17 Mac 2024 sahaja. Ternyata projek MySaveFood ini perlu digembeling bersama dan disebarluas untuk masyarakat terbanyak. Tinjauan yang dibuat di Bazar Ramadan RAHMAH (BRR) Kampong Bharu ini merupakan lanjutan setelah Pelancaran Bazar Ramadan RAHMAH 2024 yang disempurnakan pada 14 Mac 2023 di Putrajaya. Ia merupakan salah satu inisiatif penting di bawah Program Payung RAHMAH MADANI. BRR yang telah mula diperkenalkan pada tahun 2023; yang pada mulanya berjaya mengumpulkan seramai 1,014 peniaga di 41 lokasi BRR seluruh negara kini meningkat di 64 lokasi dan semakin diterima oleh masyarakat. Usaha-usaha dalam mewujudkan
kebersamaan perkongsian manfaat di antara para peniaga dan pengunjung diteruskan dan dikembangkan. Projek MySaveFood ini sebenarnya menjadi tanggungjawab semua dan perlu dipergiatkan dengan penglibatan anak-anak muda. KPDN akan meneruskan usaha murni ini serta mengembangkannya bersama rakan-rakan strategik Gerakan Pengguna Siswa dengan kerjasama Pertubuhan Pemuda GEMA Malaysia bagi memastikan aspirasi RAHMAH MADANI ini dapat dimanfaatkan oleh lebih ramai masyarakat. Untuk sebarang pertanyaan lanjut, pihak pemain industri dan orang ramai boleh menghubungi Sekretariat Perdagangan Pengedaran dan Industri Perkhidmatan (SPIP) di talian hotline 03- 8882 5881/ 5905 atau melalui emel kepada spip@kpdn.gov.my. YB SENATOR PUAN HAJAH FUZIAH BINTI SALLEH Timbalan Menteri Perdagangan Dalam Negeri dan Kos Sara Hidup ###